新樂府 法曲	美列聖，正華聲也
作者：白居易
朝代：唐

paragraphs: 法曲法曲歌大定，積德重熙有餘慶。
永徽之人舞而詠，法曲法曲舞霓裳。
政和世理音洋洋，開元之人樂且康。
法曲法曲歌堂堂，堂堂之慶垂無疆。
中宗肅宗復鴻業，唐祚中興萬萬葉。
法曲法曲合夷歌，夷聲邪亂華聲和。
以亂干和天寶末，明年胡塵犯宮闕。
乃知法曲本華風，苟能審音與政通。
一從胡曲相參錯，不辨興衰與哀樂。
願求牙曠正華音，不令夷夏相交侵。